Vec C‑193/15 P
Tarif Akhras
proti
Rade Európskej únie
„Odvolanie – Spoločná zahraničná a bezpečnostná politika (SZBP) – Reštriktívne opatrenia prijaté voči Sýrskej arabskej republike – Opatrenia smerujúce proti osobám a subjektom, ktoré majú z režimu prospech alebo ho podporujú – Dôkaz o dôvodnosti zapísania na zoznamy – Súbor nepriamych dôkazov – Skreslenie dôkazov“
Abstrakt – Rozsudok Súdneho dvora (tretia komora) zo 7. apríla 2016
1.        Odvolanie – Dôvody – Návrhy smerujúce k nahradeniu odôvodnenia – Neprípustnosť – Odvolanie, ktoré sa netýka výslovne časti výroku napadnutého rozsudku, ale smeruje k jeho čiastočnému zrušeniu – Prípustnosť
(Rokovací poriadok Súdneho dvora, článok 169 ods. 1)
2.        Spoločná zahraničná a bezpečnostná politika – Osobitné reštriktívne opatrenia voči určitým osobám a subjektom vzhľadom na situáciu v Sýrii – Rozhodnutie 2011/782/SZBP a nariadenie č. 36/2012 – Domnienka o podporovaní sýrskeho režimu uplatňovaná voči riaditeľom popredných podnikov v Sýrii – Neexistencia
(Rozhodnutie Rady 2011/782/SZBP; nariadenie Rady č. 36/2012)
3.        Európska únia – Súdne preskúmanie zákonnosti aktov inštitúcií – Reštriktívne opatrenia prijaté voči Sýrii – Rozsah preskúmania
(Charta základných práv Európskej únie, článok 47; rozhodnutie Rady 2011/782/SZBP; nariadenie Rady č. 36/2012)
4.        Spoločná zahraničná a bezpečnostná politika – Reštriktívne opatrenia prijaté voči Sýrii – Zmrazenie finančných prostriedkov a hospodárskych zdrojov – Žaloba o neplatnosť podaná osobou, ktorá profituje zo sýrskeho režimu a ktorej sa týka rozhodnutie o zmrazení finančných prostriedkov – Rozdelenie dôkazného bremena – Rozhodnutie založené na súbore nepriamych dôkazov – Prípustnosť – Podmienky
(Rozhodnutie Rady 2011/782/SZBP; nariadenie Rady č. 36/2012)
5.        Odvolanie – Dôvody – Nesprávne posúdenie skutkového stavu – Neprípustnosť – Preskúmanie posúdenia skutkových okolností a dôkazných prostriedkov Súdnym dvorom – Vylúčenie okrem prípadov skreslenia
(Článok 256 ods. 1 ZFEÚ; Štatút Súdneho dvora, článok 58 prvý odsek)
1.        Odvolanie, ktoré smeruje iba k nahradeniu odôvodnenia, ktoré uplatnil Všeobecný súd na podporu tohto rozhodnutia, bez toho, aby smerovalo k jeho úplnému alebo čiastočnému zrušeniu, by malo byť podľa článku 169 ods. 1 Rokovacieho poriadku Súdneho dvora posúdené ako neprípustné.
Hoci odvolacie návrhy sa týkajú nie výslovne časti výroku napadnutého rozsudku, ale skôr niektorých bodov odôvodnenia, ktoré Všeobecný súd uplatnil na odôvodnenie tohto výroku, odvolanie je napriek tomu prípustné, keďže smeruje k čiastočnému zrušeniu takého rozhodnutia Všeobecného súdu, aké sa nachádza vo výrokovej časti napadnutého rozsudku, a keďže formálne nedostatky týkajúce sa znenia odvolacích návrhov nebránia Súdnemu dvoru, aby vykonal svoje preskúmanie zákonnosti.
(pozri body 32, 33, 35)
2.        Pozri text rozhodnutia.
(pozri body 52, 53)
3.        Pozri text rozhodnutia.
(pozri body 56, 57)
4.        Rada vzhľadom na ťažkosti predložiť dôkazy z dôvodu vojnového stavu v Sýrii svoje dôkazné bremeno unesie, ak súdu Únie predloží súbor dostatočne konkrétnych, presných a zhodujúcich sa nepriamych dôkazov umožňujúcich preukázať existenciu dostatočného spojenia medzi osobou, proti ktorej je namierené opatrenie, ktorým sa zmrazujú jej finančné prostriedky, a sýrskym režimom.
Vzhľadom na kontext, do ktorého zapadajú dôkazy, na ktoré sa odvoláva Rada, bol Všeobecný súd tak oprávnený domnievať sa, že postavenie odvolateľa v hospodárskom živote Sýrie a jeho predchádzajúce a súčasné významné funkcie v rámci obchodnej a priemyselnej komory mesta Homs, ako aj rady Federácie sýrskych obchodných komôr predstavujú súbor dostatočne konkrétnych, presných a zhodujúcich sa nepriamych dôkazov, ktoré umožňujú prijať záver, že odvolateľ poskytoval sýrskemu režimu hospodársku podporu alebo mal z neho prospech. Nemožno vylúčiť, že iné dostatočne konkrétne a presné dôkazy by mohli spochybniť existenciu hospodárskej podpory, ktorú odvolateľ poskytol tomuto režimu, alebo prospechu, ktorý z tohto režimu mal.
Pokiaľ ide o povinnosť Všeobecného súdu preskúmať dôkazy nie izolovane, ale v kontexte, do ktorého patria, táto povinnosť Všeobecnému súdu nebráni, aby preskúmal individuálne existenciu jednotlivých tvrdení odvolateľa, ak sa v rámci preskúmania každého z nich a celkového posúdenia ako súboru nepriamych dôkazov zohľadní kontext, ktorý vytvára osobitná situácia v Sýrii.
Z toho vyplýva, že keďže Všeobecný súd preskúmal dôvodnosť zapísania osoby na zoznamy osôb, na ktoré sa vzťahujú reštriktívne opatrenia, na základe súboru nepriamych dôkazov týkajúcich sa jej situácie, funkcií a vzťahov v kontexte sýrskeho režimu, ktoré dotknutá osoba nevyvrátila, odkaz na domnienku podpory uvedeného režimu v napadnutom rozsudku, hoci napadnuté akty pred Všeobecným súdom týkajúce sa reštriktívnych opatrení z dôvodu situácie v Sýrii nezavádzajú takúto domnienku, nemôže ovplyvniť zákonnosť napadnutého rozsudku, keďže z konštatovaní Všeobecného súdu vyplýva, že Všeobecný súd z právneho hľadiska dostatočne preskúmal existenciu dostatočne silného skutkového základu pre zapísanie uvedenej osoby na predmetné zoznamy.
(pozri body 61, 62, 65, 79, 80, 82)
5.        Pozri text rozhodnutia.
(pozri body 67, 68)